இந்த யுகத்தை மூன்றாம் மற்றும் நான்காம் யுகங்களாக (Tertiary and Quarternary) பிரிப்பதும் உண்டு. தற்காலம் நான்காம் யுகத்தைச் சேர்ந்ததாகும். கண்டங்களில் இக்கால அமைப்பை நிலைநிறுத்தியது, இக்காலத்தில் ஏற்பட்ட குறிப்பிடத்தக்க நிகழ்ச்சியாகும். எரிமலைகளின் ஆதிக்கம் குறைந்ததே இதற்கு காரணமாகும். இந்த யுகத்தின் துவக்க காலம் இயோசின் என்பர். இக்காலத்தில் வெப்பமும், அதிக மழையும் இருந்ததால் பெரும்பாலான நிலப்பகுதிகள் வெப்பமண்டல தாவர வளத்துடன் காணப்பட்டன. தற்சமயம் மலேசியாவில் காணப்படும் தாவரவளம் இங்கிலாந்து மற்றும் கிரின்லாந்து பகுதிகளில் அக்காலத்தில் இருந்ததாகக் கூறுகிறார்கள். இதற்கு ஆதாரமாக வெப்பமண்டல தாவர இனத் தொல்லுயிர்படிவங்கள் கிரின்லாந்தில் கிடைத்துள்ளன. தென்னை இனமரங்களும் அதிக அளவில் அங்கு இருந்ததற்குச் சான்றுகள் உள்ளன.

இதற்கு அடுத்தகாலமான ஆலிகோஸின் காலத்தில் மித வெப்பச் சூழ்நிலை நிலவியது. புவி மேற்கொண்டு குளிர்ச்சி அடைய நேர்ந்ததால் சில பகுதிகளில் குளிர்காலச் சூழ்நிலை தோன்றியது.இதன் காரணமாக இலையுதிர் காடுகள் சிறிது சிறிதாக மறைந்து புல் உண்ணும் பாலூட்டிகளும் தோன்றின. அடுத்த காலமான மையோசின் காலத்தில் ஐரோப்பாவும், ஆசியாவும் இணைந்ததாகவும், மத்திய தரைக்கடல் தோன்றியதாகவும் கூறுகிறார்கள். ஐரோப்பா, வட அமெரிக்கப் பகுதிகளில் ஈரப்பதம் காரணமாக இலையுதிர் காடுகள் காணப்பட்டன. ஓக், மேப்பில், எல்ம், பாப்லர் போன்ற அகன்ற இலை மரங்களும், ஸிடார், சிகோயா போன்ற ஊசியிலை இனங்களும் உயர்ந்த பகுதிகளில் தோன்றின. மூன்றாம் யுகத்தின் கடைசிக்காலமான ப்ளயோசின் காலத்தில் கண்டங்கள், மாக்கடல்களுக்கான எல்லைகள் வரையறுக்கப்பட்டன. கிட்டத்தட்ட இன்றைய வெப்பநிலை அன்றும் இருந்தது. ஐரோப்பா, வட அமெரிக்கா ஆகியவை மேலும் குளிர்ச்சி அடைந்தன. இதனால் கிங்க்கோ எனப்படும் விதைமூடாத் தாவர இனம் இப்பகுதியில் அழிந்துவிட்டது. தற்சமயம் இதனை ஜப்பானிலும்,சீனாவிலும் மட்டுமே காண முடிகிறது. வெப்பமண்டலங்களில் வளமான புல்வெளிகள் தோன்றியதால் மத்திய அமெரிக்க காடுகளில் வாலில்லா குரங்குகள் தோன்றின.

தாவர இனத்தோற்றம்
மீஸோஸூயிக் யுகம்
சினோஸுயிக் யுகம்
பேலியோசோயிக் யுகம்